E L Ő T E R J E S Z T É S

**Szombathely Megyei Jogú Város Közgyűlése Szociális és Lakás Bizottságának 2024. december 18-i ülésére**

**Javaslat bérlakásokkal kapcsolatos döntések meghozatalára**

Szombathely Megyei Jogú Város Önkormányzatának tulajdonában lévő lakások állománya jelenleg 2.051 db lakott ingatlant tartalmaz. A bérlemények többségének bérbeadása a lakásrendelet alapján a kérelmezők szociális helyzetére tekintettel történik. A lakások lakbérének megállapítása a lakásrendeletben meghatározottak szerint, a rendelet mellékletét képező pontszámítási rendszer alapján történik. A rendelet alapján a lakbéreket 2012. évtől kezdődően minden év január első napjától a nyugdíjminimum előző évi emelésének százalékos mértékével kell növelni. A nyugdíjminimum összege 2008. óta nem emelkedett, és a nyugdíjak és nyugdíjszerű ellátások jövő évi emeléséről szóló kormány rendelet tervezete alapján 2025-ben is változatlanul 28.500,- Ft lesz. Az önkormányzati bérlemények díja 2011. óta nem változott, indokolt azok felülvizsgálata.

Kezdeményeztem az önkormányzati tulajdonban lévő lakások bérleti díj összegének megállapítására vonatkozó jogszabályi rendelkezések és a kapcsolódó támogatási rendszernek a felülvizsgálatát annak érdekében, hogy társadalmilag igazságosabban legyen a jövőben az önkormányzati bérlakás-gazdálkodás. A helyi társadalom érdeke és az önkormányzat lakhatásra vonatkozó kötelező feladatainak ellátását is az segítené, ha a bérbe adott önkormányzati lakások nem csak a múltban, hanem a jelenben is alapvetően szociális célt szolgálnának. Az erről szóló döntés előkészítéséhez elengedhetetlenül fontos a bérlakásokban élők szociális helyzetének megvizsgálása, amelyhez a Közgyűlés a novemberi ülésén a jogi felhatalmazást a lakásrendelet 2025. január 1. napjától történő módosításával biztosította. A módosított rendelet alapján a szociális helyzet alapján bérbe adott lakás bérlője, vagy használója – a kezelő felhívására – évente egy alkalommal köteles igazolni háztartása jövedelmi viszonyait.

Fentiek alapján javaslom, hogy a Bizottság kérje fel a polgármestert, hogy a bérleményeket használók teljes körű jövedelmi és vagyoni viszonyainak feltárása érdekében tegye meg a szükséges intézkedéseket.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. december „ ”.**

 **/:  Dr. Czeglédy Csaba :/**

**HATÁROZATI JAVASLAT**

**......./2024. (XII.18.) SzLB sz. határozat**

A Szociális és Lakás Bizottság a „Javaslat bérlakások bérleti díj összegének, és a támogatási rendszernek a felülvizsgálatáról” szóló előterjesztést megtárgyalta, az abban foglaltakkal egyetért. Felkéri a polgármestert, hogy a bérleményeket használók teljes körű jövedelmi és vagyoni viszonyainak feltárása céljából a szükséges intézkedéseket tegye meg.

**Felelősök:**    Dr. Czeglédy Csaba, a Szociális és Lakás Bizottság elnöke

                      /a végrehajtás előkészítéséért:

Szentkirályi Bernadett, a Szociális és Lakás Iroda vezetője/

**Határidő:**     azonnal